**SEMINAR Sodobni svetovni roman. (V. Matajc)**

Uvodna predavanja so namenjena temu, da globlje razumemo spremembe, ki so se zgodile v sodobni svetovni književnosti in v kulturnih in družbeno-zgodovinskih kontekstih, na katere se nanaša sodobni roman (saj jih pogosto kritično predstavlja in problematizira). Ena bistvenih tem v uvodnih predavanjih je zato postkolonializem (in neokolonializem). Sodobne spremembe izražajo novi žanri in nove različice starih žanrov romana, posebej tiste, ki omogočajo, da o »istih« dogodkih spregovorijo glasovi iz različnih, manj ali pa bolj družbeno vplivnih človeških skupnosti. Sodobni roman oblikuje te glasove, perspektive in teme z zelo različnimi literarno-pripovednimi strategijami in slogi: medbesedilno se nanaša na dokumente in pričevanja, »citira« prepričanja in značilne govore različnih (manjšinskih in večinskih) skupin in s tem kritično predstavlja razmerja v družbah, pluralizira pogled na zgodovino in prepoznava (tudi travmatičen) vpliv zgodovine na sedanjost in posameznika, uvaja planetarno aktualne teme (ekologija, jedrska grožnja…) in jih oblikuje v znanih ali prenovljenih žanrih (distopija, postapokalipsa)…

Seminar bo obravnaval največ 25 tem: po izboru sodelujočih. Izbrali jih bomo iz spodnjega spiska (ali tudi med dodatnimi – utemeljenimi – predlogi seminaristov in seminaristk).

**SEMINARSKE TEME:**

**AVSTRALIJA:**

**Kate Grenville: Skrita reka.** Na začetku 19. Stoletja je Williamova družina iz Londona kazensko deportirana v Avstralijo. Avstralijo naseljujejo staroselci, aborigini, s popolnoma drugačno kulturo. Kulturni trk se stopnjuje v prikaz brutalnosti angleške kolonialne politike v praksi in, kot pogled v zgodovino, med drugim poglablja razumevanje sodobnega položaja avstralske aboriginske skupnosti. Postkolonialna tematika. (Priporočljivo branje ob tem tudi: roman z dokumentarnim okvirjem: Doris Pilkington: Zajčja ograja.)

**Sally Morgan: V objem korenin**. Trilogija predstavlja tri generacije: osrednja oseba je Sally, ki skozi lastno izkušnjo in pripovedi družinskih članov in prijateljev raziskuje lastne identitete: izhaja iz aboriginske skupnosti, ki šele v zadnjih desetletjih predstavlja slišne (in ne več prezrte) glasove v avstralski književnosti in kulturi. Roman predstavlja zgodovino in sodobnost soočanja različnih avstralskih kultur z vidika nekoč brutalno kolonizirane aboriginske skupnosti. (V poštev poleg postkolonialne teme pridejo deloma tudi vidiki sodobnega mladinskega romana.)

**AFRIKA (osrednja):**

**Ken Saro Wiwa: Soldatko.** Skozi oči otroka-vojaka pripoveduje postkolonialno stanje v sodobnem osrednjeafriškem prostoru: dogaja se v Ruandi, v medetničnih vojnah: kako zaznamujejo glavnega junaka: to je otrok-vojak. Dogajanje gledamo skozi njegove oči in pripoved: naivno in brutalno, med nasiljem in nežnostjo. Pripoveduje v jeziku, kakršnega se je naučil … (Postkolonialna in tudi neokolonialna tematika.)

**Chimamanda Ngozi Adichie: Polovica rumenega sonca** (britanska nagrada Orange). Postkolonialni pogled na zgodovino Nigerije ob koncu kolonialne dobe: etnični, rasni in razredni konflikti, državljanska vojna v 60-ih letih, genocid v Biafri, vse to pa soočano z medčloveškimi razmerji, ki jih zaznamuje tudi velika človečnost, ljubezen.

**Amma Darko: Brez obraza.** Roman, ki se dogaja v glavnem mestu Gane, Akra, predstavlja enega od velikih problemov v urbanih okoljih bivšega »tretjega sveta« - in širše: problem otroka s ceste (deklice Fofo). Sooča dekličine izkušnje z izkušnjo in refleksijo uslužbenke nevladne organizacije Kabrie.

**AFRIKA (južna):**

**J.M. Coetzee: Sramota.** (Nobelovec) Belopolti profesor, ki se mora zaradi sramotilne obsodbe umakniti k hčeri na podeželje, se sooča z realnostjo tega okolja: kaj po koncu kolonialne politike apartheida v praksi pomeni postkolonialna situacija, v kateri se življenjske navade, običaji, vrednote … temnopoltih skupnosti soočajo z nekoč dominantno belsko skupnostjo, v napetosti, z vprašanjem, kako jih je mogoče v praksi preseči. (Ob postkolonialni temi tudi možen vidik novega žanra: »*autre*biografija«.)

**AFRIKA (severna):**

**Assia Djebar: Ljubezen, fantazija**. Roman sooča dve podobi zgodovine istih dogodkov: alžirskega upora proti kolonizatorski francoski državi. Kolonizatorjevi pisni politični zgodovini stoji nasproti ustna zgodovina druge, kolonizirane, uporniške skupnosti: alžirske, in sicer ženske, ki ustvarja drugačno podobo teh zgodovinskih dogodkov (glas »drugega«). Dogodki pa so bili zelo kruti. (Postkolonialna tema se nanaša tudi na poseben vidik iz uvodnih predavanj: teoretika F. Fanona. Za seminarsko obravnavo tega dela pa je zaželeno okvirno znanje francoščine.)

**Alaa Al Aswany: Jakubianova hiša** (sodobna egiptovska družba v devetdesetih letih: prebivalci hiše predstavljajo različne socialne plasti, njihovi konflikti odražajo celovitejšo družbeno situacijo, njej na robu pa se že pojavljajo zasnutki napetosti: napoved izbruha upora - »arabske pomladi«)

**SEVERNA AMERIKA:**

|  |
| --- |
| **Don DeLillo: Kozmopolis.** Ko se mlad njujorški bogataš pelje k frizerju, njegova limuzina srečuje različne fenomene sodobne zahodne politike, ekonomije in kulture, ob tem pa se tip, ki se vdaja iluziji o lastni nedotakljivosti in nesmrtnosti, sooči tudi z nepredvidljivostjo kapitalskih gibanj, ki mu lahko odvzamejo bogataško socialno identiteto, in z grožnjo lastnega telesa; s pomenom medčloveških odnosov … Kritični vpogled v neoliberalne pogoje. **Alternativa: Underworld** (močna ekološka – ekokritiška problematika). |

**Philip Roth: Človeški madež** (Pulitzerjeva nagrada, avtorjev opus pa v ZDA povzroča nelagodje: kritičen je do zunanje politike, kritičen do nevidnega vzdrževanja rasizma v multietnični družbi sodobnih ZDA, kritičen do notranjepolitičnega delovanja oblasti … Kaj pomeni biti zaznamovan z določeno barvo kože; kako negotove so socialne identitete; kako kolektivne mentalitete dopuščajo (ali onemogočajo) družbeni vzpon in ugled; kako licemerska je belska ameriška družba; kako v praksi delujejo rasna, spolna in druge politične korektnosti; kako so z vsem tem povezane posameznikove samoprevare, potlačevanje resničnosti… v sodobni ameriški zgodovini …

**LATINSKA AMERIKA:**

|  |
| --- |
| **Roberto Bolaño: Oddaljena zvezda.** Roman prepleta sodobnost z zgodovino Čila. Pripovedovalec srečuje protagonista z mnoštvom identitet, književnika, pilota, zapeljivega ljubimca, in odpira njegovo skrivnostno preteklost, v kateri je – najbrž zaradi njega - izginilo kar nekaj ljudi, sicer pripadnikov izgubljene generacije, ki jo je zaznamoval politični teror v Čilu. |
|  |
| **INDIJA** |

**Salman Rushdie: Otroci polnoči.** Kako uradna indijska zgodovina prireja in mitologizira zgodovinske dogodke, ki jih na svoji koži izkuša protagonist in kako jih on dojema v svojem večreligioznem in večetničnem okolju, v katerem je mitologija še kako živa. Zgodovinski dogodki (osvoboditev Indije izpod britanske kolonialne nadvlade) in njihovo osebno izkustvo so predstavljeni na magično-realistični način.

**Rohinton Mistry: Izgubljeno ravnovesje.** Avtor je živel v eksilu, ker je v tem romanu zelo kritično osvetlil realne učinke politike Indire Gandhi. Kako je ta politika reševala problem prevelikega deleža revnega prebivalstva in manipulirala z neizobraženimi ljudmi; kako drastični so lahko sodobni konflikti med hindujskim in muslimanskim prebivalstvom; kako naj preživi v urbanem okolju ženska, ki je prepuščena nasilni zaščiti moških sorodnikov …

**DALJNI VZHOD:**

**Murakami Haruki: po izbiri** (razen: Kafka na obali in Norveški gozd: ta 2 romana letos nista temi). (Sodobni japonski roman.) Ker najbrž poznate, samo čisto na kratko: Kako premagovati odtujenost in tesnobo bivanja? Je resničnost, ki se dogaja protagonistu, domišljija ali - resničnost?

**Jian Rong: Volčji totem** (Sodobni kitajski roman. (Nagrada *man asian* za 2007.) Teme, ki jih obravnava, niso preveč zaželene: Jian Rong je psevdonim… Kakšna je cena napredka, ki ga - v imenu modernizacije - poganja ideologija? Kako »upravlja« odnose med ljudi, kako odnose med človekom in živalmi? Kako se kaže moč, »gospostvo« nad naravo in soljudmi? Junak se je naučil vživljanja v živalsko »logiko« življenja; tradicija ga je naučila tega nevarnega sožitja; ali jo lahko obrani in ohranja? Zakaj severno pokrajino zavzema puščava? Roman odpira filozofska, sociološka , predvsem pa ekokritiška vprašanja: pomen ekološke tematike v literarni vedi.)

**VZHODNI MEDITERAN / BLIŽNJI VZHOD:**

**Orhan Pamuk: Bela trdnjava** (Nobelovec. Sodobni turški roman.) Napet zgodovinski roman z motivom dvojnika, renesančnega Italijana in otomanskega Turka, sooča kulturne razlike med Zahodom in Vzhodom in človeška preseganja teh razlik. Pa tudi odpira vprašanje gotovosti, kaj sploh je resnično, kaj izmišljeno, in ali ju je možno zanesljivo ločevati.

**Oya Baydar: Izgubljena beseda** (Sodobni turški roman, ki pa se navezuje na **usodo Kurdov**. – Avtorica je bila tudi politično preganjana in begunka-aktivistka.) – Kaj pomeni beseda? Kaj pomeni izgubljena beseda? Kako je povezana z ljubeznijo, kako z nasiljem, kako z begunstvom? V romanu spremljamo usodo kurdskih ljubimcev, ki bežita, ne da bi našla zatočišče pri politični organizaciji ali družini, in usodo pisatelja, ki ju poskuša reševati, pozneje pa se hude reči zgodijo tudi njemu.)

**EVROPA:**

**Elfriede Jelinek: Ljubimki.** (Nobelovka, ki je povzročila precej ogorčenja.) Roman prikazuje vzporedni zgodbi dveh »tipskih« žensk (in dveh moških) v sodobni (avstrijski) malomeščanski družbi, »citira« prepričanja, predpostavke in – z brutalno odkritostjo in stilno vulgarnostjo - govor te družbe in tako sarkastično razkriva »vsakdanji fašizem«. Čeprav se usmerja na patriarhalna družbena razmerja med žensko in moškim, ni samo feministična kritika. **Alternativa: Naslada**.

**Herta Müller: Zaziban dih.**  Kaj pomeni biti pripadnik osovražene nacionalne manjšine v politično-totalitarnem režimu (konkretno: nemške manjšine v Romuniji v času diktature). Kakšne izkušnje vtisne v človeka delovno-prevzgojno taborišče? Kako je mogoče o tem pripovedovati v romanu, presegati individualno in kolektivno travmo …

**Zadie Smith: O lepoti** (Sodobni britanski roman, ki pa obravnava sodobno zasebno **življenje v ZDA**: kaj povezuje ljudi v družino, kaj povezuje prijatelje; kje so sploh točke smisla v medčloveških odnosih – in ali so še katere druge točke smisla? - …, v ozadju deluje spomin na britansko viktorijansko moralo: nanaša se na Forsterjev roman *Howard's End*). **Alternativa:** **Tako beli zobje.** (Nov žanr: roman metropole; prikazuje sodobni multietnični in multikulturni britanski urbani prostor.)

**Dževad Karahasan: Vzhodni divan** (Sodobni bosanski roman.) Dogajanje vodi zapletena struktura. Ali ena oseba ponavlja usodo neke druge osebe? Kdo je kdo, kdo je nasilnež, kdo bi rad izboljšal svet – in kako – in ali mu lahko uspe? Ali lahko mislec izboljša človeške pogoje življenja tako, da sodeluje z nosilci moči in oblasti? Kaj k temu pravi ženska, pesnica? Kako ona dojema navzočnost božjega v človeških razmerjih? Kaj k temu prispeva islamska literarna in kulturna tradicija?)

**Vladimir Vertlib: Nenavadni spomin Roze Mazur**. Roza Mazur je devetdesetletna babica, ki za nemški zgodovinarski projekt pripoveduje svoje izkušnje z 20. stoletjem v vzhodni Evropi, predvsem v carski Rusiji in nato Sovjetski zvezi. Roza je Judinja, bistrumna preživelka zgodovine, ki jo zaznamujejo: odraščanje v judovskem štetlu, pogromi, oktobrska revolucija, ruska državljanska vojna, stalinizem, druga svetovna vojna in obleganje sestradanega Leningrada, skoraj stalen antisemitizem … s preobrati, ki zgodovino marsikdaj obrnejo v grotesko, grotesken pa je navsezadnje tudi vpogled v »politično korektnost« sodobne nemške policije. Kljub dostikrat grozljivim temam je Roza duhovita pripovedovalka.

**Miljenko Jergović: Ruta Tannenbaum.** (Sodobni hrvaški roman.) Nanaša se na literaturo holokavsta, ob tem pa še bolj, s »citati« prepričanj in govorov večinske skupnosti, razkriva nevarne razsežnosti nacionalizma. **Alternativa: Daša Drndić: Sonnenschein.** (Sodobni hrvaški roman, ki prav tako, a še z radikalnejšimi literarnimi strategijami (dokumentarnega romana, ustne zgodovine in travme…), na nov način oblikuje zgodovinsko sliko srednje Evrope v času II.svetovne vojne in njene učinke na sedanjost: »za vsakim imenom stoji zgodba«. Ime predstavlja izginuli glas, ki ne more pripovedovati svoje zgodbe, ker ga je pogoltnila zgodovina. Roman jih priklicuje v navzočnost.)   
  
**David Lodge: Lepa služba**. Eden najvplivnejših britanskih literarnih teoretikov, profesor književnosti, sooča pomen akademske humanistike (in se včasih ironično loti njenih skrajnosti) z neoliberalno družbo in v njej utemeljeno industrijo. Dva načina življenja in dva pogleda na svet - eden vodi predavateljico ženskih študij, drugi pa direktorja propadajočega podjetja - krepko trčita, se zbližata, se spet razcepita; in kako je pri vsem tem z ljubeznijo in erotiko? (En žanrski vidik je kolidž roman, celota pa je ironični pogled v sodobna ekonomska in medčloveška razmerja, tudi razmerja med spoloma.

**Erika Fischer: Aimée in Jaguar.** (Sodobni nemški roman.) Roman dokumentarno temelji na resnični korespondenci in pripovedih osebne izkušnje lezbijke v nacističnem režimu med II.svetovno vojno. Sprva živi standardno družinsko življenje in si, poročena z nacistom, potlačuje vednost o zločinih, ki jih izvaja režim. Nato sreča nenavadno, do režima uporniško mlado žensko in si počasi ozavešča svojo in kolektivno situacijo. Ljubezen nima srečnega konca. Roman pomenljivo izpostavlja problematiko družbenega spola in glas iz zamolčane zgodovine.

**Bernardo Atxaga: Osamljeni mož** (Sodobni baskovski roman. Povezan je z baskovsko zgodovino in sodobnostjo v političnem okviru španske države, z bojem Baskov za neodvisnost, ki so ga lahko odporniške skupine izvajale tudi v zelo nasilnih akcijah. Osamljeni mož, junak romana, je Carlos, nekoč član ene od teh odporniških skupin. Še vedno jim pomaga, skrije iskane aktiviste, s tem pa se izpostavi sam: soočen je z možnostjo, da ga ubijejo. Kaj pomeni osamljenost, konkretna in bivanjska? Kako živeti strah? Kako se to umešča v baskovsko izkušnjo?)

**Olga Tokarczuk: Pravek in drugi časi** (Sodobni poljski roman.) Pravek je resničen kraj, vendar se, ko beremo o tamkajšnjih ljudeh, ne kaže kot zelo resničen. Časi, na katere se nanaša dogajanje, so resnični zgodovinski časi: dveh svetovnih vojn in povojnega časa socialistične Poljske, vendar se zgodovina prikazuje v mitiziranih in religioznih podobah. Doživljanje ljudi – kako to zgodovino živijo – je preveč kompleksno, da bi ga bilo mogoče predstaviti s trdno realistično pripovedjo in s sledenjem uradni zgodovini. Vsakdanjost obstaja iz drobcev, situacij, malih zgodb, ki so za posameznike vse enako »velike«. (**Alternativa: Dorota Masłowska: Poljsko-ruska vojna pod belo-rdečo zastavo.** Roman je bil precejšnja provokacija za poljske bralce in bralke in vrednote, ki krožijo v skupnosti.)

**José Saramago: Esej o slepoti.** (Sodobni portugalski roman.) Kaj pomeni, da vsi ljudje, razen izjeme, v neki skupnosti nenadoma »oslepijo«? Kaj pomeni to za njihove medsebojne odnose: kako se razkriva resničnost brez maske? Kako delujejo mehanizmi manipulacije? Kaj pravzaprav pomeni in kako se izraža ljubezen? Ali obstaja rešitev? Saramagova strategija je izdelava simbola ali alegorije, skozi katera predstavlja človeško resničnost: individualno in družbeno. (**Alternativa: Kameni splav.** Drobna, nepomembna dejanja Iberski polotok spremenijo v otok. Svetovna zunanja politika postane histerična. Nekaj ljudi v čolnu pa ne, ker jih nekaj pomirja – kaj?)

**Tahar Ben Jelloun: Ta slepeča odsotnost svetlobe.** Maroko ni samo turistična destinacija, v gorovje Atlas je vpisana grozljiva zgodovina. Človek, ki je kot vojak ubogal svoje nadrejene, skupaj še z nekaterimi »uporniki« pristane v podzemski ječi, živ zakopan. Kako doživlja odsotnost zunanjega sveta, večine tega, kar predstavlja običajno življenje; kako doživlja odsotnost svetlobe? Kako preživi? Roman je nastal po resnični zgodbi: iz ustne pripovedi. (Žanr: zaporniški roman.)

**Kazuo Ishiguro: Ne pozabi me nikdar.** (Sodobni britanski roman.) Podoba čisto običajnega vsakdanjega življenja višjega srednjega sloja na zahodu: mladostniki, začetek ljubezni, ki se ozira v prihodnost. Ampak te prihodnosti ni: dekleta in fantje za to družbo niso posamezniki: so funkcija, skupek organov: »rezervni deli«… (tematsko nova različica distopije).

**Ljudmila Ulicka: Daniel Stein, prevajalec.** (Sodobni ruski roman.) Naslovni lik, ki se predstavlja kot prevajalec v službi gestapa, rešuje ljudi, ne glede na vse… Njegovo zgodbo obdaja množica drugih likov: roman izdeluje podobo vojne in povojne Sovjetske zveze in Izraela, a ni samo zgodovinski. Daniel je poljski Jud. Pozneje se pokristjani – ob tem pa preseli v judovsko državo Izrael. Kaj ga vodi pri njegovem početju? Religiozna stališča se podrejajo nečemu, kar je zanj večje: dobro, kot najvišji moralni imperativ.

**Monique Truong: Knjiga soli** (osebno izkušena kolonialna zgodovina: kuhar, emigrant iz Vietnama, služi pri Gertrude Stein (pisateljski »mentorici« »the lost generation«) in njene ljubimke Alice Toklas v Parizu 20-ih in 30-ih let; življenje v razcepljeni identiteti)

**ŠTUDIJSKA LITERATURA:**

**TEMELJNA:**

Mihail Bahtin: Teorija romana

Franco Moretti (ur.) : The Novel (izbrana poglavja, odvisno od izbrane teme seminarske naloge)

Učna gradiva iz Uvoda v literarno teorijo: epika ali pripovedništvo

Uvodna predavanja o romanu in literarni sodobnosti.

**SITUACIJSKA: o**dvisno od izbrane teme: med drugim:

postkolonialna literarna veda,

ekokritištvo (ekološke teme v literarni vedi)

sodobna zgodovina (zgodovinopisje: različna področja)

vidiki manjšinske literature (ponekod v povezavi s študijami spola v literarni vedi)